Epäilty häirintä tapahtui kuluvana kesänä Uudellamaalla sijaitsevan seurakunnan rippileirillä.

Helsingin hiippakunnan lakimiesasessori Jussi Lilja on tehnyt 10. elokuuta rikosilmoituksen seurakuntapastorista seksuaalisen ahdistelun vuoksi.

Epäilty ahdistelu tapahtui kuluvana kesänä Uudellamaalla sijaitsevan seurakunnan rippileirillä.

Ensin seurakunta käsitteli pastorista saamaansa palautetta, jonka jälkeen seurakunnan kirkkoherra vei asian eteenpäin Helsingin hiippakuntaan.

Lilja kertoo saaneensa tiedon asiasta päivän tai pari aikaisemmin, ennen kuin teki rikosilmoituksen. Rikosilmoitus tehtiin Länsi-Uudenmaan poliisilaitokselle.

– Minä sitä vähän selvitin ja tein sitten ilmoituksen, koska ilmoituskynnys on kaikkein alhaisin. Minun ei tarvitse olla 100-prosenttisen varma, että rikos on tapahtunut, vaan sen, että on aihetta epäillä, Lilja kommentoi.

Lilja ei kommentoi, mistä seurakunnasta on kyse.

Julkisuudessa liikkunut tieto siitä, että kyseinen pastori olisi poistettu rippileiriltä kesken kaiken, ei pidä Liljan mukaan paikkaansa. Sen sijaan pastori oli leirillä koko sen ajan. Epäily tuli ilmi vasta kyseisen rippileirin jälkeen.

Kyseinen seurakuntapastori ei ole tällä hetkellä työtehtävissä. Hiippakunnan julkaiseman tiedotteen mukaan seurakunta vastaa pastorin työjärjestelyistä. Tuomiokapituli käsittelee asiaa poliisin jälkeen.

Tiedotteen mukaan Helsingin hiippakunnassa on julkaistu toimintaohje seksuaalisen hyväksikäytön, ahdistelun ja häirinnän ennaltaehkäisyyn ja näissä tilanteissa toimimiseen maaliskuussa 2018. Seurakuntien yhteyshenkilöitä on koulutettu asiasta huhtikuussa.

– Kaikkia Helsingin hiippakunnan seurakuntien kirkkoherroja on kehotettu käymään toimintaohje henkilöstönsä kanssa läpi. Työnantajan velvollisuus on huolehtia siitä, että kaikki työntekijät ymmärtävät asiattoman käyttäytymisen ja häirinnän seuraukset, tiedotteessa todetaan.

Lilja ei suostu kommentoimaan kohdistuiko epäilty ahdistelu rippikoululaiseen, isoiseen, kollegaan vai johonkin muuhun henkilöön.

Helsingin seurakuntayhtymän johtaja Juha Rintamäki on kertonut Helsingin Sanomille, että hänen tietojensa mukaan ahdistelu kohdistui rippileiriläiseen.

Isoiset kertoivat asiasta leirin työntekijälle leirin viimeisenä päivänä. Tämä oli ottanut yhteyttä asianomaisen seurakunnan kirkkoherraan.

Helsingin hiippakuntaan kuuluu yhteensä 33 eri seurakuntaa. Hiippakunnan piispana toimii Teemu Laajasalo.

Asiasta kertoi ensimmäisenä Kotimaa24.

Päivitys kello 18.45: Lisätty Helsingin Sanomien tiedot, joiden mukaan ahdistelu kohdistui rippileiriläiseen.